**ΤΕΧΝΙΚΕΣ ΠΡΟΔΙΑΓΡΑΦΕΣ ΠΑΡΟΧΗΣ ΥΠΗΡΕΣΙΩΝ ΣΥΝΤΗΡΗΣΗΣ ΤΟΥ ΗΛΕΚΤΡΟΜΗΧΑΝΟΛΟΓΙΚΟΥ ΕΞΟΠΛΙΣΜΟΥ ΤΟΥ Γ.Ν.Α. «ΙΠΠΟΚΡΑΤΕΙΟ»**

1. **ΓΕΝΙΚΑ**

Οι Τεχνικές Προδιαγραφές αφορούν την παροχή υπηρεσιών συντήρησης του ηλεκτρομηχανολογικού (Η/Μ) εξοπλισμού του Γενικού Νοσοκομείου Αθηνών «Ιπποκράτειο».

1. **ΟΡΟΛΟΓΙΑ – ΕΡΜΗΝΕΙΑ ΟΡΩΝ**

Όπου στα κείμενα του παρόντος τεύχους Τεχνικών Προδιαγραφών γίνεται χρήση των παρακάτω όρων, η έννοια αυτών θα είναι η εξής:

1.«**ΕΡΓΟΔΟΤΗΣ**»: Το Γενικό Νοσοκομείο Αθηνών «Ιπποκράτειο».

2.«**ΑΝΑΔΟΧΟΣ**»: Το φυσικό ή νομικό πρόσωπο στο οποίο ανατίθεται δια της συμβάσεως η συνολική παροχή υπηρεσιών συντήρησης του Η/Μ εξοπλισμού όπως επεξηγούνται στην Παράγραφο 2.10 της παρούσας και παρέχει το σύνολο των ειδικοτήτων του προσωπικού για την εκτέλεση του αντικειμένου της σύμβασης σύμφωνα με την Παράγραφο 6.

3.«**ΤΕΧΝΙΚΗ ΥΠΗΡΕΣΙΑ**»: Η Τεχνική Υπηρεσία του Γενικού Νοσοκομείου Αθηνών «Ιπποκράτειο».

4.**«ΑΝΤΙΚΕΙΜΕΝΟ ΣΥΜΒΑΣΗΣ**» : Το σύνολο των εργασιών και υποχρεώσεων του Ανάδοχου για τη συντήρηση των Η/Μ εγκαταστάσεων και εξοπλισμού του Νοσοκομείου, όπως προκύπτει από τις Παραγράφους 3,4 και 6 της παρούσας όπου ορίζονται οι ειδικότητες του προσωπικού του Αναδόχου.

6.«**ΕΡΓΑΣΙΑ**»: H κάθε είδους ενέργεια, επέμβαση ή φροντίδα που είναι απαραίτητη και αναγκαία για την εκπλήρωση του σκοπού για τον οποίο καταρτίζεται η σύμβαση.

7.**«ΣΥΝΤΗΡΗΣΗ»**: Το σύνολο των εργασιών και υποχρεώσεων του ΑΝΑΔΟΧΟΥ που περιλαμβάνονται στην Παράγραφο 4 της παρούσας.

8.**«ΛΕΙΤΟΥΡΓΙΑ»**: Το σύνολο των εργασιών και υποχρεώσεων του ΑΝΑΔΟΧΟΥ που περιλαμβάνονται στην Παράγραφο 4 της παρούσας.

9.«**ΝΟΣΟΚΟΜΕΙΟ**» : Το Γενικό Νοσοκομείο Αθηνών «Ιπποκράτειο».

10.**«Η/Μ ΕΓΚΑΤΑΣΤΑΣΕΙΣ ΚΑΙ ΕΞΟΠΛΙΣΜΟΣ ΤΟΥ ΝΟΣΟΚΟΜΕΙΟΥ»**: To σύνολο των Η/Μ εγκαταστάσεων, δικτύων και εξοπλισμού, και των αντίστοιχων μηχανημάτων και συσκευών του Νοσοκομείου είτε εντός των κτιρίων που λειτουργούν ή θα λειτουργήσουν μέσα στο χρόνο ισχύος της σύμβασης, είτε εκτός αυτών όπως συνοπτικά περιγράφεται ακολούθως:

**Α. Μηχανολογικές εγκαταστάσεις, εξοπλισμός, μηχανήματα και συσκεύες**

**Κάθε άλλη εγκατάσταση ή μηχάνημα ή συσκευή** που χαρακτηρίζεται σαφώς μηχανολογική.

**Β.Ηλεκτρολογικές εγκαταστάσεις Ισχυρά - Ασθενή - Μηχανήματα.**

**Κάθε άλλη εγκατάσταση ή μηχάνημα ή συσκευή** που χαρακτηρίζεται σαφώς ηλεκτρολογική.

1. **ΑΝΤΙΚΕΙΜΕΝΟ – ΔΙΑΡΚΕΙΑ ΣΥΜΒΑΣΗΣ**

Αντικείμενο της σύμβασης είναι η παροχή υπηρεσιών συντήρησης των Η/Μ εγκαταστάσεων και εξοπλισμού του Νοσοκομείου (για την υποβοήθηση του έργου της Τεχνικής Υπηρεσίας στη συντήρηση και λειτουργία των Η/Μ εγκαταστάσεων και εξοπλισμού του Νοσοκομείου), όπως αυτά αναφέρονται παραπάνω και ειδικότερα **στα αντικείμενα που καθορίζονται από τις αιτούμενες ειδικότητες του προσωπικού του ΑΝΑΔΟΧΟΥ**. Η διάρκεια της σύμβασης είναι πέντε (5) μηνών**.**

1. **ΟΡΙΣΜΟΣ ΣΥΝΤΗΡΗΣΗΣ Η/Μ ΕΓΚΑΤΑΣΤΑΣΕΩΝ - ΕΞΟΠΛΙΣΜΟΥ**

Με τον όρο Συντήρηση εννοείται:

* H **Θεραπευτική Συντήρηση** των Η/Μ εγκαταστάσεων και εξοπλισμού του Νοσοκομείου που αφορά και περιλαμβάνει τις όλες τις απαραίτητες και αναγκαίες εργασίες, επισκευές, μετατροπές, ανιχνεύσεις και αποκαταστάσεις βλάβών των δικτύων, των συσκευών και των μηχανημάτων των Η/Μ εγκαταστάσεων και εξοπλισμού του Νοσοκομείου για τη διατήρηση της ομαλής, εύρυθμης και κανονικής λειτουργίας των Η/Μ εγκαταστάσεων και εξοπλισμού του Νοσοκομείου.

**και**

* Η **Προληπτική Συντήρηση** των Η/Μ εγκαταστάσεων και εξοπλισμού του Νοσοκομείου που αφορά την ανά τακτά διαστήματα και σύμφωνα με τις οδηγίες των κατασκευαστών συστηματικές επιθεωρήσεις, ελέγχους, ρυθμίσεις, μετρήσεις, έγκαιρες αλλαγές φθαρτών εξαρτημάτων και παροχή κατάλληλων οδηγιών για τη διατήρηση της ομαλής, εύρυθμης και κανονικής λειτουργίας των Η/Μ εγκαταστάσεων και εξοπλισμού του Νοσοκομείου.

**και**

* Η **Λειτουργία** των Η/Μ εγκαταστάσεων και εξοπλισμού του Νοσοκομείου, δηλαδή η συνεχής - 24ώρη και όλες τις μέρες της εβδομάδας - θέση σε λειτουργία, παρακολούθηση, επιθεώρηση, επίβλεψη, έλεγχος και εξασφάλιση της ομαλής λειτουργίας και της ασφαλούς παροχής έργου των δικτύων, συσκευών και μηχανημάτων των Η/Μ εγκαταστάσεων και εξοπλισμού του Νοσοκομείου.

Ειδικότερα εννοείται ότι στόχος των παρεχόμενων υπηρεσιών συντήρησης των Η/Μ εγκαταστάσεων και εξοπλισμού του Νοσοκομείου είναι η πλήρης, ομαλή και αδιάλειπτη παροχή (ολόκληρο το 24ωρο και όλες τις ημέρες της εβδομάδος) ισχυρών ρευμάτων, ασθενών ρευμάτων, νερού χρήσεως κρύου και ζεστού, νερού θέρμανσης, ατμού, κλιματισμένου αέρα, νερού πυρόσβεσης, παροχέτευσης ιατρικών αερίων, κ.λ.π. και η διατήρηση κάθε στοιχείου των Η/Μ εγκαταστάσεων και εξοπλισμού του Νοσοκομείου σε καλή κατάσταση σύμφωνα με τα προγράμματα εργασίας (βάρδιες) του Νοσοκομείου.

Ευθύνη του Ανάδοχου είναι η τεχνική υποστήριξη της συντήρησης των Η/Μ εγκαταστάσεων και εξοπλισμού του Νοσοκομείου **στα αντικείμενα που καθορίζονται από τις αιτούμενες ειδικότητες του προσωπικού του**.

Η τεχνική υποστήριξη της συντήρησης καλύπτει και περιλαμβάνει και τη συμμετοχή του προσωπικού του Ανάδοχου στην εκτέλεση **μικρής κλίμακας εργασιών** που πιθανόν να εκτελέσει η Τεχνική Υπηρεσία του Νοσοκομείου κατά τη διάρκεια της σύμβασης με υλικά και ανταλλακτικά του Νοσοκομείου.

1. **ΕΥΘΥΝΗ ΑΝΑΔΟΧΟΥ**

Ο Ανάδοχος αναλαμβάνει την υποχρέωση να διαθέσει το απαιτούμενο προσωπικό σύμφωνα με την Παράγραφο 6 της παρούσης το οποίο θα συνεργάζεται με το προσωπικό που διαθέτει ο Εργοδότης, **λειτουργώντας ως ένα ενιαίο σύνολο** για την εκτέλεση των παραπάνω εργασιών συντήρησης των Η/Μ εγκαταστάσεων και εξοπλισμού του Νοσοκομείου σύμφωνα με τις οδηγίες της Τεχνικής Υπηρεσίας του Νοσοκομείου, των κατασκευαστών, τους κανόνες της τέχνης και της επιστήμης, τους κανονισμούς του Ελληνικού κράτους, τις διατάξεις των Οργανισμών Κοινής Ωφέλειας, ΔΕΗ, ΟΤΕ, ΕΥΔΑΠ κ.λ.π ή συμπληρωματικά τους κανονισμούς της Ευρωπαϊκής Ένωσης ή ξένων τεχνολογικά προηγμένων χωρών.

Στην ευθύνη του προσωπικού του Ανάδοχου σε συνεργασία με το προσωπικό του Νοσοκομείου ανήκει η συντήρηση των Η/Μ εγκαταστάσεων και εξοπλισμού του Νοσοκομείου, εντός των πλαισίων που καθορίστηκαν στην Παράγραφο 4 της παρούσης.

Το προσωπικό του Ανάδοχου θα τηρεί όλους τους κανόνες λειτουργίας των Η/Μ εγκαταστάσεων και εξοπλισμού του Νοσοκομείου, θα εκτελεί τις απαραίτητες εργασίες, για την πρόληψη ζημιών, θα επισκευάζει και θα αποκαθιστά τη λειτουργία σε περιπτώσεις βλαβών και γενικότερα θα εκτελεί όλες εκείνες τις εργασίες και ενέργειες που απαιτούνται για τη σωστή συντήρηση και λειτουργία των Η/Μ εγκαταστάσεων και εξοπλισμού του Νοσοκομείου.

Διευκρινίζεται ότι, τo προσωπικό του ΑΝΑΔΟΧΟΥ, μαζί με το τεχνικό προσωπικό του Νοσοκομείου **θα αποτελεί ένα ενιαίο λειτουργικά σύνολο**, για τη συντήρηση των Η/Μ εγκαταστάσεων και εξοπλισμού του Νοσοκομείου και γενικά θα συμβάλει στην τεχνική υποστήριξη του Νοσοκομείου υπό την καθοδήγηση και διεύθυνση της Τεχνικής Υπηρεσίας του Νοσοκομείου.

Τα προγράμματα εργασίας (βάρδιες) και γενικά η αξιοποίηση του προσωπικού του Ανάδοχου θα γίνεται από την Τεχνική Υπηρεσία του Νοσοκομείου σύμφωνα πάντα με τις ανάγκες του Νοσοκομείου.

Για κάθε ζήτημα συντονισμού, ιδιομορφιών και δυσκολιών που είναι δυνατόν να προκύπτουν λόγω της σύμπραξης των δύο πλευρών, τις τελικές αποφάσεις θα λαμβάνουν η Τεχνική Υπηρεσία του Νοσοκομείου με σκοπό την εύρυθμη και ασφαλή λειτουργία του Νοσοκομείου.

1. **ΠΡΟΣΩΠΙΚΟ ΑΝΑΔΟΧΟΥ**

Οι ειδικότητες του προσωπικού που ο Ανάδοχος θα διαθέσει για τις εργασίες συντήρησης, λειτουργίας των Η/Μ εγκαταστάσεων και εξοπλισμού του Νοσοκομείου είναι οι ακόλουθες:

* Δύο (2) **Αρχιτεχνίτης Μηχανικός Εγκαταστάσεων (2η βαθμίδα) 4ης Ειδικότητας – (ΘΕΡΜΑΣΤΗΣ).**
* Δύο (2) **Ηλεκτρολόγοι Εγκαταστάτες, Α’ Ειδικότητας 1ης Ομάδας.**

Το ανωτέρω προσωπικό θα καλύπτει τη συντήρηση και λειτουργία των Η/Μ εγκαταστάσεων και εξοπλισμού του Νοσοκομείου στην **πρωινή βάρδια:**

**-των Θερμαστών (06:00-14:00),**

**-των Ηλεκτρολόγων (06:00-14:00)**

**και στην** **απογευματινή βάρδια:**

**-των Θερμαστών (14:00-22:00),**

**-των**  **Ηλεκτρολόγων (14:00-22:00)**

**Θα εργάζονται όλες τις εργάσιμες μέρες της εβδομάδας από Δευτέρα έως Σάββατο συμπεριλαμβανομένων και των επίσημων αργιών που μπορεί να προκύψουν στο διάστημα εκτέλεσης της σύμβασης από Δευτέρα ως Σάββατο.**

**Οι Ηλεκτρολόγοι Εγκαταστάτες δε θα καλύπτουν βάρδιες τις Κυριακές.**

**Επιπλέον, ο Θερμαστής θα καλύπτει βάρδια και δύο (2) Κυριακές ανά μήνα.**

Κάθε μέλος του προσωπικού του Ανάδοχου θα εκτελεί πέντε (5) οκτάωρες υπηρεσίες την εβδομάδα στο χώρο του Νοσοκομείου απασχολούμενο με τις εργασίες συντήρησης των Η/Μ εγκαταστάσεων και εξοπλισμού του Νοσοκομείου.

**Όλα τα μέλη του προσωπικού του ΑΝΑΔΟΧΟΥ υπόκεινται στην έγκριση της** **Τεχνικής Υπηρεσίας του Νοσοκομείου.**

**Πριν την υπογραφή της σύμβασης ο Ανάδοχος θα παρουσιάσει προς έγκριση το προσωπικό του στην Τεχνική Υπηρεσία του Νοσοκομείου ώστε να δοθεί η τελική έγκριση. Σε περίπτωση μη έγκρισης μέλους ή μελών του προσωπικού, ο Ανάδοχος οφείλει να παρουσιάσει άμεσα προς έγκριση άλλο τεχνικό αντίστοιχων προσόντων.**

Ο Ανάδοχος υποχρεούται να συντονίζει και να ενημερώνει το προσωπικό του για τα προγράμματα εργασίας (βάρδιες) οι οποίες καταρτίζονται από το Νοσοκομείο σύμφωνα με τις ανάγκες του.

**6.1 Υποχρεώσεις Προσωπικού Αναδόχου και Ανάδοχου.**

Το προσωπικό με ευθύνη του Ανάδοχου θα είναι άριστα εκπαιδευμένο, υψηλής γνώσης και στάθμης και θα διαθέτει **τα απαραίτητα εργαλεία**, ώστε να μπορεί ανά πάσα στιγμή να επέμβει για την αποκατάσταση οποιασδήποτε βλάβης προκύψει.

Το προσωπικό του Ανάδοχου σε συνεργασία με το προσωπικό του Εργοδότη θα καλύπτουν τη συντήρηση των Η/Μ εγκαταστάσεων και εξοπλισμού του Νοσοκομείου.

Ο αριθμός, οι ειδικότητες και τα ονόματα των τεχνιτών κάθε βάρδιας θα καθορίζονται από τις εκάστοτε ανάγκες συντήρησης του Νοσοκομείου με πρόταση και έγκριση της Τεχνικής Υπηρεσίας του Νοσοκομείου και σε συνεννόηση με τον Ανάδοχο.

Το πρόγραμμα των βαρδιών εκδίδεται σε εβδομαδιαία βάση.

Ο Ανάδοχος οφείλει να απομακρύνει από το Νοσοκομείο **αμέσως** κάθε μέλος του προσωπικού που κρίνεται από την Τεχνική Υπηρεσία του Νοσοκομείου ως ακατάλληλο ή δείχνει αμέλεια ασυγχώρητη ως προς τα καθήκοντά του ή συμπεριφέρεται απρεπώς και να μην επαναπροσλάβει τούτο σε οποιαδήποτε εργασία που να έχει σχέση με το αντικείμενο της παρούσας σύμβασης χωρίς τη συγκατάθεση του Νοσοκομείου. Το δικαίωμα της Τεχνικής Υπηρεσίας του Νοσοκομείου ουδόλως απαλλάσσει τον Ανάδοχο της πλήρους ευθύνης του ως προς την ποσοτική και ποιοτική επάρκεια του προσωπικού του.

**Ο Ανάδοχος οφείλει επίσης να αντικαθιστά άμεσα οποιοδήποτε μέλος του προσωπικού του σε περίπτωση είτε ακαταλληλότητας είτε απουσίας του που οφείλεται σε ασθένεια, έκτακτες περιπτώσεις, κ.λ.π., με άλλο αντίστοιχης ειδικότητος και προσόντων το οποίο θα τυγχάνει της έγκρισης της Τεχνικής Υπηρεσίας.**

Σε περίπτωση που ο Ανάδοχος απομακρύνει κάποιο μέλος του προσωπικού του οφείλει πριν την απομάκρυνση να μεριμνήσει για την αναπλήρωση της θέσης. Προκειμένου να γίνει αυτό θα πρέπει να καταθέσει τα απαιτούμενα πιστοποιητικά και δικαιολογητικά του νέου μέλους του προσωπικού του όπως αναφέρονται παρακατω.

Δε νοείται ο Ανάδοχος να χορηγεί για οποιοδήποτε λόγο άδεια απουσίας σε μέλος του προσωπικού του, χωρίς προηγουμένως να έχει εξασφαλίσει την παρουσία αντικαταστάτη αντίστοιχης ειδικότητας με τη σύμφωνη γνώμη της Τεχνικής Υπηρεσίας του Νοσοκομείου.

**Για την εύρυθμη και αποδοτική εκτέλεση των εργασίων ο Ανάδοχος οφείλει να διατηρεί σταθερά ως φυσικά πρόσωπα τα μέλη του προσωπικού που διαθέτει για την εκπλήρωση της παρούσας σύμβασης και να μην προβαίνει σε αλλαγές των μελών του προσωπικού πλην περιπτώσεων ανωτέρας βίας.**

Ο Ανάδοχος υποχρεούται να εφοδιάσει το προσωπικό του με τα απαραίτητα βασικά εργαλεία, όργανα, συσκευές και γενικά τα απαραίτητα μέσα προστασίας που απαιτούνται για την εργασία αυτού.

**6.2 Προσόντα Προσωπικού Ανάδοχου.**

Όλα τα μέλη του προσωπικού του Ανάδοχου θα πρέπει να έχουν τα εξής προσόντα:

α) Να έχουν λευκό Ποινικό Μητρώο.

β) Να κατέχουν τα απαιτούμενα από το Νόμο πτυχία.

γ) Να κατέχουν τις απαιτούμενες από το Νόμο άδειες εργασίας.

Προκειμένου ο Ανάδοχος να τεκμηριώσει τα ανωτέρω τυπικά και ουσιαστικά προσόντα του προσωπικού του θα πρέπει να καταθέσει τα αντίστοιχα πιστοποιητικά και δικαιολογητικά: επικυρωμένα αντίγραφα ποινικού μητρώου, πτυχίων σπουδών, επαγγελματικών αδειών, βεβαιώσεις προυπηρεσίας στην αντίστοιχη ειδικότητα, τις απαιτούμενες από το νόμο άδειες εργασίας κτλ.

Οποιαδήποτε βεβαίωση και πιστοποίηση πρέπει να έχει εκδοθεί και θεωρηθεί από κρατική ή άλλη αναγνωρισμένη αρχή.

Όλα τα ανωτέρω δικαιολογητικά και πιστοποιητικά θα πρέπει να υποβληθούν εντός του φακέλου της προσφοράς του συμμετέχοντος κατά το στάδιο υποβολής των προσφορών

* 1. **ΆΔΕΙΕΣ ΕΡΓΑΣΙΑΣ**

Το προσωπικό θα διαθέτει κατελάχιστον τις παρακάτω επαγγελματικές άδειες:

* **Αρχιτεχνίτη Μηχανικού Εγκαταστάσεων (2η βαθμίδα) 4ης Ειδικότητας – (ΘΕΡΜΑΣΤΗ).**
* **Ηλεκτρολόγου Εγκαταστάτη, Α’ Ειδικότητας 1ης Ομάδας.**
1. **ΠΡΟΣΩΠΙΚΟ ΕΡΓΟΔΟΤΗ**

Το τεχνικό προσωπικό που θα διαθέτει ο Εργοδότης εντάσσεται μαζί με το προσωπικό του Ανάδοχου σε ένα ενιαίο πρόγραμμα εργασίας που υποβάλλεται και εγκρίνεται από την Τεχνική Υπηρεσία του Νοσοκομείου. Η ευθύνη για το προσωπικό του Εργοδότη βαρύνει αποκλειστικά και εξ’ ολοκλήρου τον Εργοδότη. Σε κάθε περίπτωση ο Ανάδοχος, ο Εργοδότης και τα αντίστοιχα προσωπικά αυτών οφείλουν να συνεργάζονται με αμοιβαία εμπιστοσύνη για την επίλυση οποιουδήποτε προβλήματος προκύψει.

1. **ΑΝΑΛΩΣΙΜΑ - ΑΝΤΑΛΛΑΚΤΙΚΑ - ΕΡΓΑΛΕΙΑ**

Τα απαιτούμενα αναλώσιμα υλικά για τη Συντήρηση καθώς επίσης και όλα τα ανταλλακτικά που απαιτούνται (πλην των περιπτώσεων βλαβών με υπαιτιότητα του Ανάδοχου), προμηθεύονται με μέριμνα, ευθύνη και δαπάνη του Εργοδότη.

**9. ΚΑΝΟΝΙΣΜΟΙ**

Το προσωπικό του Ανάδοχου με μέριμνά του είναι υποχρεωμένο κατά την εκτέλεση των εργασιών της συντήρησης των Η/Μ εγκαταστάσεων και εξοπλισμού του Νοσοκομείου να εφαρμόζει τα παρακάτω:

α) Την ισχύουσα Βιομηχανική Νομοθεσία (Β.Δ 24 Νοεμ./17 Δεκ.1953, όπως τροποποιήθηκε και συμπληρώθηκε μεταγενέστερα και λοιπές ισχύουσες διατάξεις).

β) την Επαγγελματική Νομοθεσία (Νόμος 6422/34-Φ.Ε.Κ 412Α/1934)

γ) Τους ισχύοντες κανονισμούς , προδιαγραφές, κ.λ.π. του Ελληνικού Κράτους, HD384, ΤΕΕ, ΔΕΗ, ΟΤΕ, ΕΥΔΑΠ κ.λ.π.

δ) Τους κανονισμούς της Ευρωπαϊκής Ένωσης, τεχνολογικά προηγμένων χωρών (Αμερικανικούς,κ.λ.π), όπου δεν υπάρχουν αντίστοιχοι Ελληνικοί ή είναι ανεπαρκείς.

ε) Τις προδιαγραφές Η/Μ Εγκαταστάσεων Νοσοκομείων του Υπουργείου Υγείας (Αρ.Εγκρ.: ΔΥ8/B/Οικ3668/2-8-2001)

στ) Τις οδηγίες κατασκευαστών, των εγκαταστάσεων, μηχανημάτων και συσκευών.

ζ) Τους κανόνες της επιστήμης της τέχνης και της εμπειρίας.

**10. ΕΛΕΓΧΟΙ - ΕΠΙΘΕΩΡΗΣΕΙΣ ΕΡΓΑΣΙΩΝ**

Η Τεχνική Υπηρεσία του Νοσοκομείου ελέγχει συνεχώς την τήρηση της σύμβασης, δίνει τις απαραίτητες εντολές, οδηγίες και παρατηρήσεις για κάθε ζήτημα που αφορά τις εργασίες, επιθεωρεί και εποπτεύει τις εργασίες.

**11. ΥΓΙΕΙΝΗ ΚΑΙ ΑΣΦΑΛΕΙΑ ΕΡΓΑΖΟΜΕΝΩΝ ΑΝΑΔΟΧΟΥ**

Ο Ανάδοχος υποχρεούται να τηρεί την ισχύουσα Νομοθεσία περί Υγιεινής και Ασφάλειας των εργαζομένων του. Θα αναγράψει σε πίνακα τα είδη ατομικής προστασίας τα οποία θα παράσχει σε κάθε μέλος του προσωπικού του.

**12. ΖΗΜΙΕΣ ΣΕ ΤΡΙΤΟΥΣ ΚΑΙ ΣΤΙΣ ΠΕΡΙΟΥΣΙΕΣ ΑΥΤΩΝ**

Ο Ανάδοχος είναι αποκλειστικά υπεύθυνος για κάθε κίνδυνο που στρέφεται κατά της ζωής, υγείας, σωματικής ακεραιότητας, περιουσίας και οποιονδήποτε άλλων προσωπικών ή περιουσιακών υλικών ή άλλων αγαθών παντός τρίτου, συμπεριλαμβανομένων του Εργοδότη, του προσωπικού του Νοσοκομείου, των ασθενών, των επισκεπτών, του εξοπλισμού του Νοσοκομείου, ο οποίος κίνδυνος προέρχεται από υπαιτιότητα του προσωπικού του, καθώς και για την όποια οικονομική αποζημίωση, αξίωση και αποκατάσταση.

**13. ΑΤΥΧΗΜΑΤΑ ΚΑΙ ΖΗΜΙΕΣ ΣΤΟ ΠΡΟΣΩΠΙΚΟ ΤΟΥ ΑΝΑΔΟΧΟΥ**

Ο Ανάδοχος είναι αποκλειστικά υπεύθυνος για κάθε ζημιά ή βλάβη η οποία θα προκληθεί από εργατικό ατύχημα στα μέλη του προσωπικού του. Είναι υποχρεωμένος να απαλλάξει τον Εργοδότη από κάθε πληρωμή για αυτές τις ζημιές ή βλάβες καθώς και για κάθε απαίτηση, ενέργεια, έξοδα και επιβαρύνσεις σχετικές με αυτές, εκτός αν η ζημιά ή βλάβη γίνει από ενέργεια ή υπαιτιότητά του Εργοδότη ή των αντιπροσώπων/υπαλλήλων αυτού.

**14. ΑΣΦΑΛΙΣΗ ΠΡΟΣΩΠΙΚΟΥ ΤΟΥ ΑΝΑΔΟΧΟΥ**

Ο Ανάδοχος είναι υποχρεωμένος να ασφαλίζει όλα τα μέλη του προσωπικού του που έχουν σχέση με τις εργασίες συντήρησης των Η/Μ εγκαταστάσεων και εξοπλισμού του Νοσοκομείου. Για τις αναγκαίες εισφορές ευθύνεται και επιβαρύνεται αποκλειστικά ο Ανάδοχος και η αντίστοιχη δαπάνη συμπεριλαμβάνεται στην αμοιβή του.

**15. ΚΑΤΑΣΤΑΣΗ ΕΚΤΑΚΤΗΣ ΑΝΑΓΚΗΣ**

Σε περίπτωση έκτακτης ανάγκης το προσωπικό του Ανάδοχου ακολουθεί τις οδηγίες και εντολές του Εργοδότη διευκολύνοντας το έργο και την αποστολή του Νοσοκομείου στις νέες συνθήκες, ανεξάρτητα από προγράμματα, σχεδιασμούς και άλλες δεσμεύσεις που απορρέουν από τη σύμβαση. Ο χαρακτηρισμός των συνθηκών «έκτακτης ανάγκης» γίνεται με απόφαση των αρμόδιων κρατικών οργάνων.

**16. ΥΠΟΚΑΤΑΣΤΑΣΗ ΤΟΥ ΑΝΑΔΟΧΟΥ**

Απαγορεύεται η υποκατάσταση του Αναδόχου για την παροχή μέρους ή του συνόλου των υπηρεσιών της παρούσας σύμβασης και η εκχώρηση σε άλλο φυσικό ή νομικό πρόσωπο των υποχρεώσεων που απορρέουν από την παρούσα σύμβαση.

**17. ΠΛΗΜΜΕΛΗ ΚΑΘΗΚΟΝΤΑ - ΣΥΣΤΑΣΕΙΣ – ΡΗΤΡΕΣ - ΕΚΠΤΩΣΗ ΑΝΑΔΟΧΟΥ**

Αν κατά τη διάρκεια της σύμβασης ο Ανάδοχος εκτελεί πλημμελώς τα καθήκοντά του και δεν πληροί τις υποχρεώσεις του που προκύπτουν από τη σύμβαση, ο Εργοδότης δύναται να εφαρμόσει σειρά μέτρων όπως έγγραφες παρατηρήσεις, έγγραφες συστάσεις, δυσμενείς εκθέσεις, απαιτήσεις αντικατάστασης προσωπικού, περικοπές επί του λογαριασμού, απαίτηση αποκατάστασης ζημιών εγκαταστάσεων ή εξοπλισμού, απαίτηση καταβολής αποζημιώσεων κ.λ.π.

Σε περίπτωση αδικαιολόγητης απουσίας μέλους του προσωπικού του Αναδόχου από καθορισμένη υπηρεσία (βάρδια), ο Εργοδότης δικαιούται να επιβάλλει ποινική ρήτρα από 100,00€ έως 300,00€ για κάθε τέτοια απουσία στον Ανάδοχο.

Ο Εργοδότης δύναται να επιβάλλει στον Ανάδοχο περικοπή επί του εκάστοτε μηνιαίου λογαριασμού μέχρι 5% αν διαπιστώνει πλημμελή τήρηση της σύμβασης, μέχρι 10% για σοβαρές παραβιάσεις της σύμβασης και μέχρι 30% για σοβαρή καταστρατήγηση της σύμβασης και ανάλογα με το είδος και το μέγεθος της παράληψης ή της ζημίας που ενδεχομένως προκύπτει, ύστερα από εισήγηση της Τεχνικής Υπηρεσίας του Νοσοκομείου.

Σε ακραίες παραβιάσεις της σύμβασης και εφόσον ο Ανάδοχος δε συμμορφώνεται στις συστάσεις και άλλα μέτρα που λαμβάνει ο Εργοδότης, προβλέπεται η κήρυξη του Ανάδοχου ως εκπτώτου, με παρακράτηση των εγγυητικών επιστολών και τη λήψη οποιονδήποτε άλλων μέτρων και ενεργειών (ενδίκων ή μη) που ο Εργοδότης θα κρίνει ως προσφορότερων για την προάσπιση των συμφερόντων του.

Η κήρυξη του Ανάδοχου ως έκπτωτου γίνεται με απόφαση του Διοικητικού Συμβουλίου του Νοσοκομείου. Για το σκοπό αυτό απαιτείται αναλυτική και αιτιολογημένη εισήγηση και γνωμοδότηση της Τεχνικής Υπηρεσίας του Νοσοκομείου.

**18. ΕΠΙΛΥΣΗ ΔΙΑΦΟΡΩΝ - ΔΙΑΙΤΗΣΙΑ**

Για κάθε διαφορά που θα ανακύψει μεταξύ του Εργοδότη και του Ανάδοχου αρμόδια είναι τα Ελληνικά Δικαστήρια με έδρα την Αθήνα.

**19. ΔΙΑΚΟΠΗ ΣΥΜΒΑΣΗΣ**

Η σύμβαση διακόπτεται αυτοδίκαια ύστερα από ειδοποίηση του Αναδόχου δύο (2) μήνες πριν στην περίπτωση που καλυφθούν οι θέσεις του προσωπικού που προβλέπονται στην παρούσα σύμβαση από μόνιμο προσωπικό του Νοσοκομείου. Στην περίπτωση αυτή το Νοσοκομείο οφείλει να πληρώσει τα μέχρι τότε δεδουλευμένα στον Ανάδοχο. Ο Ανάδοχος δε δικαιούται σε περίπτωση διακοπής της σύμβασης για τους ανωτέρω λόγους οποιασδήποτε αποζημίωσης για διαφύγοντα κέρδη παραιτούμενος του όποιου δικαιώματός του.

**20. ΛΗΞΗ ΣΥΜΒΑΣΗΣ**

Με τη λήξη της σύμβασης και για την επιστροφή των εγγυητικών επιστολών απαιτείται έκθεση περαίωσης των εργασιών και βεβαίωση της Τεχνικής Υπηρεσίας του Νοσοκομείου και σχετική απόφαση του Νοσοκομείου.

**21. ΠΡΟΫΠΟΛΟΓΙΣΜΟΣ**

Ο προϋπολογισμός ανέρχεται σε 45.000,00 € συμπεριλαμβανομένου του Φ.Π.Α.

**22. ΑΠΑΡΑΒΑΤΟΙ ΟΡΟΙ**

Οι προσφορές που θα προκρίνονται θα πρέπει οπωσδήποτε να καλύπτουν όλους τους παρακάτω απαράβατους όρους:

**1.ΓΝΩΣΗ ΕΓΚΑΤΑΣΤΑΣΕΩΝ ΚΑΙ ΤΟΠΙΚΩΝ ΣΥΝΘΗΚΩΝ** : O συμμετέχων θα βεβαιώνει εγγράφως ότι έχει λάβει γνώση της υφιστάμενης κατάστασης των εγκαταστάσεων του Νοσοκομείου και έχει ενημερωθεί για όλες τις τοπικές συνθήκες που μπορούν να επιδράσουν στην εκτέλεση και το κόστος των εργασιών. Η επίσκεψη αυτή θα πιστοποιείται με βεβαίωση που θα λάβει από την Τεχνική Υπηρεσία του Νοσοκομείου μέχρι και τρεις (3) μέρες πριν τη μέρα διενέργειας του διαγωνισμού.

**2.ΕΜΠΕΙΡΙΑ**: Ο συμμετέχων θα πρέπει να προσκομίσει δύο (2) αντίστοιχες βεβαίωσεις καλής εκτέλεσης εργασιών τεχνικής υποστήριξης συντήρησης και λειτουργίας ΗΜ εγκαταστάσεων και εξοπλισμού σε Δημόσιο ή Ιδιωτικό Νοσοκομείο διάρκειας τουλάχιστον πέντε (5) μηνών στις παραπάνω ειδικότητες (βεβαιώσεις: ξεχωριστες ή εννιαές ανά ειδικότητα).

**3.ΠΤΥΧΙΑ - ΑΔΕΙΕΣ - ΒΕΒΑΙΩΣΕΙΣ**: Ο συμμετέχων θα πρέπει να προσκομίσει τα απαραίτητα έγγραφα που πιστοποιούν τα προσόντα του προσωπικού του όπως αναφέρονται στην Παράγραφο 6 της παρούσας.

**4.ΕΡΓΑΛΕΙΑ**: O συμμετέχων θα πρέπει να προσκομίσει υπεύθυνη δήλωση ότι διαθέτει όλα τα απαραίτητα εργαλεία, όργανα και συσκευές που απαιτούνται από το προσωπικό του για την εκτέλεση των εργασιών της σύμβασης.

**23.ΠΛΗΡΩΜΗ ΑΝΑΔΟΧΟΥ**

Η πληρωμή του Αναδόχου θα γίνεται ανά μήνα και για την εκτέλεση των αντίστοιχων εργασιών του προηγούμενου μήνα, ύστερα από την ποσοτική και ποιοτική παραλαβή των εργασιών από την αρμόδια επιτροπή παραλαβής των εργασιών του Νοσοκομείου.